חוק הביטוח הלאומי (נגיף הקורונה החדש - הוראת שעה - תיקון מס' 216) (הוראות מיוחדות לעניין ביטוח אבטלה), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2822, עמ' 210, 2020-07-07T00:00:00+03:00
חוק הביטוח הלאומי (נגיף הקורונה החדש – הוראת שעה  - תיקון מס' 216) (הוראות מיוחדות לעניין ביטוח אבטלה), התש"ף-2020 קבע כהוראת שעה הוראות מקלות מיוחדות לעניין תשלום דמי אבטלה, באופן שנועד להרחיב את הזכאות לדמי אבטלה. בין היתר, החוק מאפשר להעניק דמי אבטלה לעובד שפוטר וגם לעובד שהוצא לחופשה ללא תשלום לתקופה של 30 ימים לפחות, עד יום 16.8.2020, וכן מאפשר להמשיך ולשלם עד אותו מועד דמי אבטלה למי שכבר מיצה את ימי האבטלה שעמדו לרשותו. כמו כן, החוק כולל הוראות המאפשרות תשלום דמי אבטלה למרות אי עמידה בחובות הרישום בשירות התעסוקה. בנוסף נקבעו בחוק הוראות המאפשרות תשלום דמי אבטלה במקביל לקצבאות אחרות, וקובעות כי לעניין מבחני ההכנסה לגבי קצבאות אזרח ותיק ושאירים, קצבת נכות, גמלת הבטחת הכנסה ותשלום מזונות מהמוסד לביטוח לאומי, יחולו על דמי האבטלה כללי הניכוי מהכנסה ("דיסריגארד") שחלים על הכנסה מעבודה או ממשלח יד.